钦定古今图书集成/明伦汇编/官常典/第182卷 > 曹参
## 钦定古今图书集成/明伦汇编/官常典/第182卷 > 曹参

按《汉书》本传：“参，沛人也。秦时为狱掾，而萧何为主吏，
居县为豪吏矣。高祖为沛公也，参以中涓从击胡陵。
方与攻秦监公军，大破之。东下薛，击泗水守军薛郭
西。复攻胡陵，取之，徙守方与。方与反为魏击之丰，反为魏攻之，赐爵七大夫。北击司马欣军砀。东取狐父、
祁、善置。又攻下邑以西至虞，击秦将章邯车骑，攻辕”
戚及亢父，先登，迁为五大夫。北救东阿，击章邯军，陷
陈，追至濮阳。攻定陶，取临济。南救雍丘。击李由军，破
之，杀李由，虏秦候一人。《章邯破杀项梁》也，沛公与项
羽引兵而东，楚怀王以沛公为砀郡长，将砀郡兵。于
是乃封参执帛，号曰建成君，迁为戚公，属砀郡。其后
从攻东郡尉军，破之成武南，击王离军成阳南，又攻
杜里，大破之。追北西至开封，击赵贲军，破之，围赵贲
开封城中。西击秦将杨熊军于曲遇，破之，虏秦司马
及御史各一人，迁为执珪。从西攻阳武，下轘辕、缑氏，
绝河津，击赵贲军尸北，破之。从南攻犨，与南阳守𬺈
战阳城郭东，陷陈，取宛，虏𬺈定、南阳郡。从西攻武关、
峣关，取之。前攻秦军蓝田南，又夜击其北军，大破之，
遂至咸阳，破秦。项羽至，以沛公为汉王。汉王封参为
建成侯。从至汉中，迁为将军。从还定三秦，攻下辨、故
道、雍、𣀗。击章平军于好畤南，破之。围好畤，取壤乡。击
三秦军壤东及高栎，破之。复围章平。平出，好畤走。因
击赵贲、内史保军，破之。东取咸阳，更名曰新城。参将
兵守景陵。二十三日，三秦使章邯等攻参，参出击，大
破之，赐食邑于宁秦。以将军引兵围章邯废丘以中
尉从汉王出临晋关，至河内，下修武，度围津。东击龙
且、项佗、定陶，破之。东取砀萧、彭城。击项籍军，汉军大
败走。参以中尉围取雍丘。王武反于外黄，程处反于
燕，往击，尽破之。柱天侯反于衍氏，进破取衍氏，击羽
婴于昆阳，追至叶，还攻武彊，因至荥阳。参自汉中为
将军中尉，从击诸侯。及项王败，还至荥阳。汉二年，拜
为假左丞相，入屯兵关中。月馀，魏王豹反，以假左丞
相别与韩信东攻魏将孙遫军东张，大破之。因攻安
邑，得魏将王襄。击魏王于曲阳，追至东垣，生获魏王
豹。取平阳，得豹母妻子，尽“定魏地，凡五十二县，赐食
邑平阳。”因从韩信击赵相国夏说军于邬东，大破之，
斩夏说。韩信与故常山王张耳引兵下井陉，击成安
君陈馀，而令参还围赵别将戚公于邬城中，戚公出
走，追斩之。迺引兵诣汉王在所。韩信已破赵，为相国，
东击齐，参以左丞相属焉。攻破齐历下军，遂取临淄，
还定济北郡，收著、漯阴、平原、鬲卢。已而从韩信击龙
且军于上假密，大破之，斩龙且，虏亚将周兰，定齐郡，
凡得七十县，得故齐王田广、相田光，其守相许章及
故将军田既。韩信立为齐王，引兵东诣陈，与汉王共
破项羽，而参留平齐未服者。汉王即皇帝位，韩信徙
为楚王，参归相印焉。高祖以长子肥为齐王，而以参
为齐相国。高祖六年，与诸侯剖符赐参爵列侯，食邑
平阳万六百三十户，世世勿绝。参以齐相国击陈豨
将张春，破之。黥布反，参从悼惠王将车骑十二万，与
高祖会击黥布军，大破之。南至蕲，还定竹邑。相萧留。
参功凡下二国，县百二十二，得王二人，相三人，将军
六人，大莫嚣郡守、司马、侯、御史各一人。孝惠元年，除
诸侯相国法，更以参为齐丞相。参之相齐，齐七十城。
天下初定，悼惠王富于《春秋》，参尽召长老诸先生，问
所以安集百姓，而齐故诸儒以百数，言人人殊，参未
知所定。闻胶西有盖公，善治《黄》《老》言，使人厚币请之。
既见盖公，盖公为言“治道贵清静而民自定。”推此类
具言之。参于是避正堂舍盖公焉。其治要用黄、《老》术，
故相齐九年，齐国安集，大称贤相。萧何薨，参闻之，告
舍人：“趣治行，吾且入相。”居无何，使者果召参。参去，属
其后相曰：“以齐狱市为寄，慎勿扰也。”后相曰：“治无大
于此者乎？”参曰：“不然。夫狱市者，所以并容也。今君扰
之，奸人安所容乎？吾是以先之。”始，参微时，与萧何善，
及为宰相，有隙，至何且死，所推贤唯参。参代何为相
国，举事无所变更，壹遵何之约束。择郡国吏长大讷
于文辞，谨厚长者，即召除为丞相史。吏言文刻深，欲
务声名，辄斥去之。日夜饮酒，卿大夫以下吏及宾客
见参不事事，来者，皆欲有言。至者，参辄饮以醇酒度
之，欲有言复饮酒，醉而后去，终莫得开说，以为常。相
舍后园近吏舍，吏舍日饮歌呼，从吏患之，无如何，迺
请参游后园，闻吏醉歌呼，从吏幸，相国召按之，乃反
取酒，张坐饮，大歌呼，与相和。参见人之有细过，掩匿
覆盖之，府中无事。参子窋为中大夫，惠帝怪相国不
治事，以为岂少朕与，乃谓窋曰：“女归，试私从容问乃
父曰：‘高帝新弃群臣，帝富于春秋，君为相国，日饮无
所请事，何以忧天下？然无言吾告女也’。”窋既洗沐归，
时闲自从其所谏参，参怒而笞之二百，曰：“趣入侍，天
下事非乃所当言也。”至朝时，帝让参曰：“与窋胡治乎？
乃者我使谏君也。”参免冠谢曰：“陛下自察圣武孰与
高皇帝？”上曰：“朕乃安敢望先帝？”参曰：“陛下观参孰与
萧何贤？”上曰：“君似不及也。”参曰：“陛下言之是也。且高
皇帝与萧何定天下，法令既明具，陛下垂拱，参等守
职，遵而勿失，不亦可乎？”惠帝曰：“善，君休矣！”参为相国
三年，薨，谥曰懿侯。百姓歌之曰：“萧何为法，讲若画一。
曹参代之，守而勿失。载其清静，民以宁一。”窋嗣侯